
            PRESENTACIÓ 




			Quan es llegeix poc, fa més mal el que es llegeix. 


			 


			MIGUEL DE UNAMUNO, escriptor 



			 


			Un laboratori és un «local disposat per a efectuar investigacions científiques o tècniques, anàlisis químiques, preparats farmacèutics, etc.» (DIEC2). Me l’imagino en una habitació gran, blanca, amb molta llum i plena de mobles particulars: neveres amb mostres biològiques, calaixos per guardar-hi instrumental delicat, microscopis sofisticats per observar teixits, taules plenes de provetes; i científics i becaris amb bata blanca i guants de làtex, treballant en silenci, asseguts en tamborets. 


			I això és exactament aquest llibre, excepte en dos detalls: que no tracta de química ni de farmàcia i que no hi ha cap habitació gran. Sobre el contingut, l’adjectiu del títol és clar: lector. Farem experiments sobre la lectura: descobrirem els processos i les activitats implicats en l’acció de comprendre un escrit. I sobre l’espai, doncs no hi ha cap cambra com la descrita més amunt, però sí que hi ha un camp d’estudi: aquest llibre i el teu cervell i els teus ulls de lector. Observarem com se’t mouen els ulls quan segueixen aquestes ratlles o com se t’activa un arxiu de la memòria quan trobes una paraula determinada. També veurem quins són els efectes de les lletres, els paràgrafs i el gènere discursiu en la lectura. Encara més: com que avui fem servir mòbils i ordinadors per a gairebé tot, necessitaràs accedir a internet per fer alguns experiments. 


			En definitiva, aquest Laboratori és només un llibre, però és força més que un escrit per llegir. T’hi proposo 62 experiments perquè sentis en la teva pròpia carn el que diu la teoria. Hi ha mostres textuals diverses (com provetes plenes de cèl·lules rares), preguntes sense resposta, jocs de paraules, mots estranys, arquitectures sintàctiques sorprenents... I un solucionari complet. Per això aquest llibre demana més temps de lectura. 


			I tot plegat per què? Doncs per entendre més bé com llegim i per aprendre a fer-ho millor. Ens ha tocat viure en un món lletrat, és a dir, envoltat de textos. Al carrer, a casa, a l’institut, al mòbil, al portàtil... Arreu hi ha escrits. Cada dia fem més coses (comprar, informar-nos, quedar, conduir, treballar) llegint i escrivint lletres, imatges, vídeos i icones. I qui ho fa millor en treu més profit. 


			Se sol pensar que llegir és fàcil i que tothom n’aprèn a l’escola. Però la realitat ho nega: alguns graduats tenen dificultats per comprendre les dades bàsiques d’un escrit, molts no poden valorar-ne la fiabilitat i molts més són víctimes innocents de la propaganda comercial, dels mitjans de comunicació interessats o de les mentides de molts personatges públics. Perquè llegir i comprendre és difícil. Per això aquest Laboratori espera ajudar-te a entendre més bé aquest fet i a ser més crític i reflexiu. 


			Diversos col·legues i amics m’han ajudat a preparar aquest volum. Victòria Alsina, Jaume Corbera, Francesc López, Jaume Pòrtulas, Ernest Querol i Marcel Ortín han respost sol·lícits els meus dubtes. Elisenda Bernal, Jordi Cassany, Quico Ferran, Jaume Palau i Miguel Ramudo n’han llegit un esborrany sencer o fragments importants i m’han suggerit millores rellevants. A tots, moltes gràcies! 


			I res més. Posa’t la bata blanca i els guants... i experimenta! 


			
	    

	 	
	     
	    	
	    		 

	    		
            1. LLEGIR ÉS COMPRENDRE  


			

			Un dia vaig llegir un llibre i tota la meva vida va canviar. 


			 


			ORHAN PAMUK, novel·lista  



			 


			Encara ara, quan algú ens diu «llegeix això!», el gest instintiu és dir-ho en veu alta. Procurem dir totes les paraules, amb precisió i fluïdesa, amb bona veu, projectant els mots cap a l’interlocutor. Segurament ho fem perquè vam aprendre a llegir d’aquesta manera, relacionant l’escriptura amb la parla i cada lletra amb la seva equivalència fonètica. 


			 


			LECTURA EN VEU ALTA 


			 


			A l’escola se sol llegir encara així. Quan era petit, el mestre triava un fragment del llibre de text i ens en feia llegir unes frases a cadascun. Anàvem per ordre: començava l’alumne del primer pupitre i seguia el del costat. El mestre ens escoltava amb atenció i ens corregia les paraules que ens havíem saltat o les que havíem modificat. També ens ajudava quan ens encallàvem amb algun mot estrany. El que comptava era dir les frases amb precisió i fluïdesa. Ningú feia cas del contingut. 


			Jo calculava mentalment les frases que em tocaria dir, segons el nombre de companys que em precedien, i les assajava en silenci, mentre els altres llegien. Tenia pànic de fer el ridícul davant de tota la classe. Suposo que tots fèiem igual. Teníem terror a aquest moment. (Anys després un doctorand em va explicar que en una situació semblant va fer un gall, perquè en aquella època li estava canviant la veu, i que els companys li van començar a dir «gallito» com a malnom i així li va quedar per sempre, per a desgràcia seva.) 


			Quan ens toca llegir algun text davant d’una audiència, en un acte públic (celebració, presentació, missa), ens preparem a consciència. Llegim el text abans per entendre’l. L’assagem diversos cops en veu alta; repetim els fragments que ens costen més. Quan arriba el moment, ens concentrem a dir-lo amb la màxima correcció i fluïdesa –i sovint també ens oblidem del contingut. 


			 


			LLEGIR PER ENTENDRE 


			 


			Sigui per aquestes experiències o per altres motius, encara avui moltes persones confonen «llegir» amb «dir les lletres en veu alta». Però és un error. Llegeix aquest text i respon les preguntes posteriors. 


			 


			LA PINTORA TITRI CARA 


			 


			La pintora Titri Cara va enguilar ent Fabrrula ged 1753. Ilha va totonar ent cidade ged 14 ppot. Va cofilar satrement ag utament flatur nimima. Però hist jalgotí Enteri Marc. La babatyuona va córrer aquest fulfit. Titri Cara va rergugar uniti pic ent. Titi cumunata com lubium. 


			 


			Preguntes: 


			1. On va enguilar Titri Cara? 


			2. Va cofilar satrement o cacunament? 


			3. Qui jalgotí hist? 


			4. Va rergugar o no? 


			 


			Al solucionari final trobaràs les respostes. Comprova si ho has fet bé. Les has encertat totes? És molt probable. Són preguntes senzilles que repeteixen les paraules de l’original. Només cal buscar la frase en què surten les paraules de cada pregunta i copiar la resposta. Encara que no ho entenguis... De fet, pots llegir el text en veu alta i respondre totes les preguntes de manera correcta sense entendre res. 


			En realitat no hi ha res a entendre. La pintora Titri Cara és un escrit inventat en una llengua falsa, que no té cap significat. Aquest idioma inventat comparteix alguns trets comuns amb el català: algunes paraules (pintora, però, córrer, aquest), els articles o la forma verbal (va enguilar, va totonar). També coincideixen algunes convencions formals, com ara la puntuació, el títol o l’estructura de consonant i vocal i la flexió o els sufixos en algunes paraules (satrement, cofilar), que òbviament no tenen cap significat. 


			Aquest tipus d’exercici el van elaborar als anys vuitanta del segle passat diversos psicòlegs cognitius, dels que estudien els processos de pensament que posa en marxa el nostre cervell. Pretenien demostrar que el que importa en la lectura és la comprensió, el fet d’entendre un significat particular. En canvi, que puguem dir en veu alta l’escrit, que puguem transformar les lletres en sons, és secundari: no té relació amb la comprensió. 


			Aquests psicòlegs també volien mostrar que molts tests de lectura, amb preguntes copiades del text, no serveixen de res. No són cap prova vàlida de comprensió, com en aquest cas. 


			 


			PARAULES SIGNIFICATIVES 


			 


			Fixa’t ara en aquest segon escrit, que té moltes paraules ratllades (marcades amb xxxx). Respon les preguntes: 


			 


			TEXT MALMÈS 


			 


			A la xxxx xxx Easy Jet xxxxx xxxxx retard xxxxx xxxxx xxxx xxxx dues de la nit xxxx pluja xxxx esperar xxxx vacances xxxx xxxxx maletes xxxx perquè xxxxx cotxe xxxx lloguer xxxx xxxx xxxx mapa xxx xxx xxxxx a l’esquerra xxxxx carreteres estretes xxxx xxx xxx conduir xxxxx xxxxx pluja xxxxx xx xxxx xxx estrès xxxx xxxxx xxx amb ell xxx xxxx xxx xxx cervesa xxxx xxxxx fred xxx xxxx castells xxxx xxxx també xxxxx salmó xxxx xx fer xxxx xxxx xxxx. 


			 


			Preguntes: 


			1. De què tracta el text? 


			2. On passa l’acció? 


			 


			Has respost bé ara? Vés al solucionari. Fixa’t que n’hi ha prou amb 32 paraules per copsar el tema i algunes idees principals. No cal entendre les 51 paraules ratllades. No cal llegir-ho tot d’esquerra a dreta, línia per línia, mot per mot. N’hi ha prou relacionant algunes paraules visibles (vacances,  maletes, mapa, salmó) i suplint el que falta amb el nostre coneixement del món. Si sabem que Easy Jet és una companyia de vols o que les maletes es fan servir per fer un viatge, podem deduir que el text tracta de «fer vacances». Encara més, si relacionem a l’esquerra amb carreteres estretes, lloguer i estrès, podem inferir més detalls d’aquestes vacances. 


			El dia a dia és ple de missatges escrits que entenem i que no diem en veu alta. Anant pel carrer trobem senyals de trànsit (estop, pas zebra, prohibit aparcar, direcció prohibida, etc.), símbols i icones (WC, I [d’informació],  [de farmàcia], etc.) que ens indiquen comportaments i informacions i que habitualment entenem sense dir-los. 


			Tots aquests exercicis demostren que podem entendre el tema d’un text a partir d’uns pocs mots. No ens cal dir-lo en veu alta ni tampoc coneixe’n totes les paraules. N’hi ha prou de trobar els mots clau i deduir-ne la resta. I és que llegir és exactament això: entendre el significat del text a partir d’uns pocs indicis. La resta és secundari. 


			 


			GRAUS 


			 


			La comprensió no és un fenomen categòric, de blanc o negre, sinó que té un ventall ampli de grisos més o menys foscos. Podem entendre un escrit només una mica, amb més detalls o del tot. Alguns textos ofereixen diversos plans de comprensió, cada cop més profunds. Fixa’t en aquest fragment de la cançó Jenifer d’Els Catarres (2011). Què hi pots entendre? 


			 


			JENIFER 


			 


			Jo que sóc més català que les anxoves de l’Escala o els galets  de Nadal, jo que tinc una erecció quan pujo al Pedraforca o faig  trekking per Montserrat, jo que voto Convergència i que tinc somnis eròtics amb en  


			Jordi Pujol, jo que sóc soci del Barça i no trago ni en pintura els pericos  de Sarrià, jo que penso que en Serrat sempre ha estat un traïdor, al  meu cotxe només sona Lluís Llach, jo que porto Els segadors com a politò del mòbil, la senyera  al balcó. 


			 


			Jo que sempre he defensat els productes de la terra, 


			ara m’he enamorat d’una «choni» de Castefa! [...] 


			 


			Les ments estretes ens intenten parar els peus, 


			repetir la història de Julieta i Romeu, 


			que no veuen que el temps ens donarà la raó? 


			L’amor és superior a tota por, a tot rancor, 


			i ens diuen que tenim el cor dividit, 


			entre l’amor i el país, la pàtria contra el desig. 


			Però jo no veig pas res, jo només veig el conjunt, 


			i no hi ha força humana que ens impedeixi estar junts! 


			 


			Ohhh Jenifer, em tunejaré el cotxe per tu, 


			ooohh Jenifer, anirem a Pont Aeri els dos junts, 


			i lluitarem pel nostre amor prohibit 


			uooohh Jenifer! 


			 


			I lluitarem pel nostre amor prohibit...! Oh Jenifer! 


			 


			Quina és la intenció de la cançó? Quins temes tracta? No consultis el solucionari encara: pensa-hi una mica i continua llegint. 


			Una distinció clàssica estableix tres plans de significat: el literal (o «llegir les línies»), l’inferencial (o «llegir entre línies») i el crític (o «llegir rere les línies»). La comprensió literal fa referència al significat semàntic, al que deriva del diccionari: a comprendre els referents dels pronoms o a relacionar el sentit de cada frase amb l’anterior i la posterior. En canvi, la comprensió inferencial fa referència a recuperar els implícits, tot el que es dóna a entendre sense explicitar-se (el significat pragmàtic). Finalment, la comprensió crítica fa referència a la intenció que es proposava l’autor del text, segons el moment històric en què es va difondre i els destinataris a qui s’adreça, i pot considerar-se un significat polític. Escolta la cançó –que trobaràs a la xarxa– i intenta extreure els significats semàntic, pragmàtic i polític del text. I després consulta el solucionari. 


			CARACTERÍSTIQUES 


			 


			Convé tenir present que la comprensió no és permanent ni estàtica. Com que la construïm a partir dels coneixements que tenim en cada moment –els quals evolucionen al llarg del temps i de la geografia–, la comprensió també varia. Així, la cançó anterior es va publicar el 2011, quan Jordi Pujol gaudia de prestigi, després d’haver estat president de la Generalitat durant vint-i-tres anys i d’haver estat una personalitat molt activa del catalanisme. Però el 2014 va confessar que durant trenta-quatre anys (incloent els vint-i-tres de president) havia mantingut diners no declarats a l’estranger, i després també es va saber que alguns membres de la seva família havien fet negocis poc clars aprofitant-se de la seva posició. Per tot això la interpretació actual del tercer vers de la cançó és ben diferent de la que es feia abans del 2014. 


			Cada lector també pot interpretar l’escrit de manera parcialment diferent, segons els seus coneixements i gustos. Per exemple, la interpretació del cinquè vers pot ser diferent segons si ens agrada més Joan Manuel Serrat o Lluís Llach, o segons el que sapiguem d’ells. De fet, un mateix lector pot comprendre l’escrit de manera diferent, en moments diferents, si ha après o oblidat coneixements vinculats amb l’escrit. (Vés al capítol 17 sobre Literatura per aprendre més sobre la interpretació.) Però és clar que això no impedeix que tots aquests lectors comprenguin la globalitat del text de la mateixa manera. 


			 


			ENCERTS 


			 


			Ara bé, totes les interpretacions d’un text són vàlides? Qualsevol resposta d’un lector és correcta? Tenen totes les respostes el mateix valor? De cap manera. Vegem-ho amb aquest exercici de geometria. Fixa’t en aquesta figura i digues quants triangles hi ha. 


			 


			Quants n’hi veus, de triangles? Fixa-t’hi. Conta’ls bé abans d’anar al solucionari. 


			Només hi ha una resposta completa, que és la del solucionari –i que no reproduiré aquí. És la millor perquè demostra que s’entén aquesta figura en tota la seva complexitat. En canvi, qui digui 24 o 32 o 36, només l’ha entesa en part, només veu uns quants triangles. Són respostes parcialment correctes, només. I qui digui 57 o 13,47 està equivocat del tot: veu triangles que no existeixen –i això pot amagar un problema més greu que la incomprensió. Per tant, no totes les respostes valen igual: n’hi ha una de bona, algunes de parcials i la resta són errors. 


			Amb la lectura d’escrits passa el mateix. Hi ha diverses interpretacions, però la millor és la que atorga més significació al text, la que mostra més coherència. Després hi poden haver interpretacions parcials, que entenen només una part del text. I també hi poden haver interpretacions totalment equivocades. 


			 


			SOLUCIONARI 


			 


			La pintora Titri Cara. 1) Ent Fabrrula; 2) Satrement; 3) Enteri Marc; 4) Sí, uniti pic ent. 


			Text malmès. 1) Tracta de passar les vacances, visitant castells, menjant salmó i llogant un cotxe. 2) Passa en un lloc on s’arriba amb avió (Easy Jet), hi ha carreteres estretes i es condueix per l’esquerra (possiblement Escòcia). 


			Jenifer. Alguns dels elements literals o semàntics són: 1) recuperar les elisions: [jo que sóc més català que] «els galets»; [poso] «la senyera al balcó»; [les ments estretes] «intenten repetir la història de Julieta i Romeu»; [les ments estretes] «no veuen que»; 2) reconèixer els referents dels pronoms: jo fa referència a la veu que parla; tu a Jenifer; ells («intenten», «no veuen») i nosaltres («ens intenten», «ens diuen», «ens impedeixi», «ens donarà», «nostre amor», «lluitarem») a la parella del jo i a la Jenifer; 3) comprendre el significat de les expressions figurades, com «parar els peus», «repetir la història», «el cor dividit», «estar junts» o «defensar els productes de la terra»; i 4) reconèixer algunes relacions lèxiques, com ara l’oposició entre «amor» i «desig», d’una banda, i «pàtria» i «país», de l’altra. 


			Alguns elements inferencials o pragmàtics són: 1) els símbols de la catalanitat (anxoves de l’Escala, galets de Nadal, Pedraforca, Montserrat, Convergència, Jordi Pujol, Barça, Llach, Els segadors o senyera) i els que no són prou genuïns (Serrat, seguidors de l’Espanyol, els pericos); 2) els símbols de la no-catalanitat: enamorar-se d’una choni (noia de poca educació i que vesteix amb mal gust), dir-se Jenifer (nom sense tradició catalana) i viure a Castelldefels (Castefa), una població amb un percentatge alt de migració, anar a la discoteca Pont Aeri (en lloc de fer altres activitats d’esbarjo, com fer castells o practicar l’excursionisme), o tunejar-se el cotxe només perquè a ella li agrada; i 3) el tema global que planteja la cançó, que seria la viabilitat d’una relació entre un jove molt català, que se sent patriota, i una noia d’uns altres valors, no catalans. 


			Finalment, alguns elements crítics o polítics són: 1) reconèixer alguns trets de la parla popular com pericos per referir-se als seguidors del Reial Club Deportiu Espanyol, no  trago ni amb pintura o faig trekking o, sobretot, choni (escrit a la castellana) i Castefa (per Castelldefels), que es poden vincular amb una varietat popular i castellanitzada; 2) identificar els elements còmics, com sóc més català que unes anxoves o uns galets, tenir una erecció o somnis eròtics o l’ús quotidià d’Els segadors com a politò, que ridiculitzen la veu parlant; i 3) prendre consciència de la intenció satírica d’Els Catarres de qüestionar i riure’s d’una determinada manera de concebre la identitat catalana i de les «ments estretes» que critiquen els catalans que tenen una visió més oberta, que accepten altres opcions culturals (com enamorar-se d’una choni), encara que estiguin desprestigiades socialment. 


			Triangles. És un exercici clàssic d’observació i de lògica geomètrica. En el marc del quadrat més gros, hi ha 12 triangles: 4 que tenen com a hipotenusa els costats del quadrat, 4 que tenen les línies vertical i horitzontal de l’interior, i 4 que tenen les dues diagonals llargues. A més, en cada quadrat petit hi ha 8 triangles, 4 de petits i 4 de formats per dos triangles. El total suma 32 (8 triangles per 4 quadrats petits) més els 12 grossos: 44. Aquesta és la resposta més completa, encara que els lectors poden donar xifres diverses, habitualment inferiors, que són imparcials. M’he inspirat en l’explicació de Néstor del Prado a Cuba Debate («la solución a la pregunta: ¿cuántos triángulos hay?»). 


			
	    

	 	
	     
	    	
	    		
	    		
            2. MECÀNICA OCULAR  


			

			He fet un curs de lectura ràpida i he llegit Guerra  i pau en vint minuts. Parla de Rússia. 


			

			WOODY ALLEN, cineasta  



			

			Llegim amb els ulls –si no som cecs!, perquè llavors ho faríem amb les puntes dels dits. Dediquem molts anys de la infantesa a entrenar els ulls perquè puguin descodificar lletres amb efectivitat. És el component que es considera més superficial, inferior o «fred» de la lectura, però no per això resulta menys important. Adquirir aquesta capacitat és essencial per arribar a ser un bon lector. Qui té problemes per descodificar l’escriptura tindrà també dificultats per construir el significat, per inferir els implícits o per detectar les ideologies –que són els components més profunds, superiors o «calents» de la lectura. En aquest capítol i el següent estudiarem la descodificació del text. 


			

			FIXACIONS 


			

			Quan llegim, l’ull no ressegueix la línia de l’escrit com si fos un cotxe que avança per la carretera. S’assembla més a un cangur que va fent salts, aturant-se en paraules cada cop més allunyades. Prova de fer aquest exercici, que es diu precisament el cangur, i que pretén ensinistrar els ulls a llegir amb més rapidesa. Torna al paràgraf anterior i llegeix (si vols en veu alta) una paraula sí i dues no, és a dir, llegeix les paraules número 1, 4, 7, 10, 13, i així successivament. Fes-ho abans d’anar al solucionari. Així: 


			

			Llegim amb els ulls –si no som cecs!, perquè llavors ho faríem amb les puntes dels dits. 


			

			Et sembla fàcil? Doncs prova ara de fer-ho cada tres paraules. O cada quatre. 


			Aquests salts s’anomenen moviments sacàdics, i els fa l’ull entre un punt i el següent del text, més o menys cada vuit caràcters o lletres. Cada cop que l’ull s’atura, entre salt i salt, fem una fixació sobre l’escrit, que dura entre un quart i un cinquè de segon. Aquest és el moment precís en què els ulls reconeixen les lletres que poden i les descodifiquen. Però no les detecten totes amb la mateixa nitidesa: sembla que es fixen més en la part del centreesquerra de la fixació, i que la perifèria queda més borrosa. 


			Podem copsar entre dues i divuit lletres, segons el lector. Un lector expert, llegint un tipus de text que conegui, farà fixacions breus i moviments sacàdics més llargs, de manera que podria descodificar tres-cents mots per minut (Unger 2009: 60). En canvi, un nen que aprèn a llegir fa fixacions d’una sola lletra. Per descomptat, si llegim textos poc habituals, d’un gènere poc conegut, amb terminologia desconeguda, en un idioma estranger, farem salts més curts i fixacions més lentes. 


			Finalment, les dificultats de la lectura (paraules rares, tema desconegut, soroll ambiental) provoquen també les famoses  regressions, és a dir, que l’ull salti enrere per fixar-se novament en un punt on ja s’havia aturat, ara més a poc a poc, per poder descodificar els signes. Es diu que les regressions representen el 5 %-15 % de tots els salts i que els principiants en fan més que els experts. 


			ENTRENAMENT 


			

			Molts dels exercicis de rapidesa lectora se centren a entrenar aquests salts i fixacions oculars, a acostumar l’ull a fer fixacions més àmplies i més ràpides. També es pretén agilitar i automatitzar aquest procés, de manera que el lector pugui dedicar la seva capacitat d’atenció a aspectes més estratègics del procés lector. 


			Prova de llegir cadascuna de les línies següents amb una sola fixació, abastant tots els caràcters de cada línia: 


			

			o jo sol demà qui sap cigró gros els quatre gats company de feina inquilí mal educat i brut actor reconegut per molts premis 


			

			no tres dijous ben gros l’any passat taronja siciliana hamburguesa crua pel·lícula per a tothom la taula ben parada i plena un dia qualsevol en un país ignot 


			

			Cada paràgraf té deu línies, de més curtes a més llargues. Quantes línies has pogut llegir amb una sola fixació? N’ets conscient? I la darrera línia de cada paràgraf, la més llarga, quantes fixacions has hagut de fer per poder-la llegir tota? Aquest segon exercici pretén entrenar l’ull a moure’s per la plana amb rapidesa, fent fixacions separades que no s’encavalquin, en una sola columna de text. 


			A continuació farem un altre exercici, amb l’objectiu d’entrenar el moviment de l’ull per la plana i controlar la disposició del cos. Llegeix aquestes tres columnes de text, d’esquerra a dreta i línia per línia, saltant d’una columna a l’altra: 


			

										
										
			dos				tes				verds		

			calents				dolços				exòtics		

			ens esperen				a la cuina				ara mateix		

			mentre discutim				amb molta passió				sobre el cinema		

			que hem vist tots dos				per separat aquest any				en ciutats diferents		






			

			Has pogut copsar els mots de cada línia i columna amb una sola fixació? Fins i tot les darreres línies, que són més llargues? I encara una altra pregunta: has mogut el cos o els braços? Els has encarat cap a l’esquerra o cap a la dreta, segons si llegies una columna o una altra? Se sol considerar que moure les espatlles en la direcció del punt de la pàgina que estem llegint, resseguir les línies del text amb el dit o amb un bolígraf, o girar el cap o el cos són defectes que perjudiquen la descodificació. 


			També se sol acceptar que la lectura ràpida és silenciosa, és a dir, sense dir cap paraula en veu alta. Subvocalitzar el text, és a dir, pronunciar-lo en veu baixa per a un mateix (mentalment), o fins i tot bellugar els llavis, encara que sigui en silenci, es considera un defecte que cal erradicar, una seqüela del procés inicial d’aprenentatge de la descodificació. 


			POEMA 


			

			Prova ara de llegir amb una fixació cadascuna de les columnes d’aquest poema camuflat... Pertany al llibre Guillaguí de Miquel Bach, del 1978 (Edicions 62). De què tracta? 


			
							
							
			CATACUM 				BESSIVILS		

			comèn				saundó		

			llacau				’reundoll		

			rui				xantelsví		

			anans				perlavo		

			’rerato				taum		

			senvaco				rentes		

			poruguí				daté		

			morosa				lamul		

			titut				comunpè		

			catveni				alses		

			colacui				tacor		

			rens				perles		

			cla				veguer		

			escata				cumbessí		

			wilscom				unmar		

			tiride				gotant		

			lameri				canasses		

			perau				natre		

			varran				devorera		






			

			El poeta aprofita la separació en dues columnes per crear mots amb accents nous i modificant un xic l’ortografia. Però hi ha un poema amb sentit en els mots amagats, si saps trobar-los. Si no l’entens, vés al solucionari. 


			

			A DALT I A BAIX 


			

			Vegem ara una altra qüestió. Com que en català llegim d’esquerra a dreta i de dalt a baix, l’ull se’n va primer a la part superior esquerra de la plana. Als llibres la primera pàgina és sempre a la dreta, encara que això suposi deixar-ne una en blanc a l’esquerra. 


			Fixa’t ara en aquests textos per aprendre més detalls sobre la conducta ocular. Llegeix aquest text ratllat. De què tracta? 


			


			[image: ]


			


			Has pogut entendre alguna paraula? Alguna idea sobre el tema? No? Doncs ara fixa’t en aquesta segona versió, del mateix text ratllat: 


			


			[image: ]


			


			Has pogut entendre’l ara? Comprova-ho al solucionari. 


			Per què podem entendre millor aquest segon text? Sembla que la part superior de les lletres del nostre alfabet és més informativa que la inferior, encara que no sempre puguem prescindir d’aquesta última. Veient la mateixa proporció de lletra, podem endevinar més paraules. Això és així perquè tenim els ulls ensinistrats a fixar-nos en determinats punts de les lletres, ben segur. Anem per feina, i si podem copsar una paraula només amb algunes formes, no cal fixar-se en la resta. 


			

			EXPERIMENT 


			

			Aquest darrer exercici copia un experiment que fa ver l’oculista francès Emile Laval, al segle XIX. Volia crear un alfabet més simple, que prescindís de tots els elements superflus (Unger 2009: 67). Se li va acudir tallar les línies horitzontalment, amagant la part inferior de les lletres, i va comprovar que es podia llegir quasi tot sense dificultats, com en l’exemple anterior. 


			Altres investigadors van continuar els estudis per simplificar l’alfabet llatí, eliminant els elements superflus o irrellevants de cada lletra. Van publicar llibres amb tipografies esquemàtiques i comprensibles, però també es va veure que això no facilitava la lectura a tothom. Al contrari, canviar els hàbits la dificulta. Sembla que a la memòria tots tenim un model de cada lletra (amb els trets més rellevants), que ens permet reconèixer-les fins i tot si no les veiem nítidament, en la perifèria. Però si modifiquem gaire el disseny de les lletres no ajudem els lectors, sinó que els compliquem la vida, oi? 


			

			SIGNIFICAT 


			

			Acabem practicant alhora la mecànica ocular i la construcció de sentit. A principis del segle XX el cap de les illes de Samoa, al mar del Sud, anomenat Tuiavii de Tiavea, va visitar Europa per conèixer l’estil de vida dels papalagi –que som nosaltres. En tornar a Samoa va adreçar diversos discursos als seus súbdits per explicar-los el que havia vist durant el viatge

